**Глаголи**

**Глаголи** означава радњу, стање или збивање (радити, спа­вати, се­вати).

У реченицама глаголи могу бити у различитим глаголским облицима. Они се деле на: **личне**: а) времена: плусквамперфекат, имперфекат, перфекат, аорист, презент, футур; б) начине: потенцијал, императив, футур II (може означавати и време); **неличне**: инфинитив, радни глаголски придев, трпни глаголски придев, глаголски прилог прошли, глаголски прилог садашњи.

**\*Прости глаголски облици** и **сложени глаголски облици**.

Глаголски облици могу стајати у **потврдном облику** (Дуња седи.) и **одричном облику** (Дуња не седи.).

Глаголски облици озна­чавају и различита стања, па сви глаголи могу бити **у активу** (Влада воли Ану.), а само пре­лазни глаголи **у пасиву** (Ана је вољена.).

**Граматичке категорије глагола** су: глаголски вид, глаголски род, време, начин, лице, потврдност/одричност, граматички род, граматички број.

**Глаголски вид** означава разлику у трајању радње, стања или збивања. Према глаголском виду, глаголи се деле на: **несвршене глаголе**, који означавају радњу која може неограничено да траје. Радња може трајати без прекида (**трајни глаголи** – цртати, писати) и с прекидима, али неограничено (**учестали глаголи** – трептати, куцкати); **свршене глаголе**, који означавају радњу извршену у тренутку (**тренутно-свршени** – пасти), као почетак (**почетно-свршени** – запевати) и крај неке радње (**завршно-свршени** – попити); **двовидске глаголе**, чији се вид одређује у контексту саме реченице: видети, чути, телефонирати, ручати.

**Глаголски род** означава разлику глагола у захтевању или незахтевању објекта. Деле се на: **прелазне глаголе**, који захтевају допуну правим објектом (акузатив без предлога и понекад деони генитив): читати (књигу), градити (кућу), волети (ћерку), пити (воде/воду); **непрелазне глаголе**, који не захтевају допуну правим објектом: седети, стићи, путовати; **повратне глаголе**, који се увек употребљавају са повратном речцом *се*. Повратни се деле на три групе: **прави повратни** – субјекат врши радњу на себи: умивати се, чешљати се, купати се; **неправи повратни** – субјекат не врши радњу на себи: белети се, црвенети се, смејати се; **узајамно-повратни** – да би се извршила радња потребно је двоје: тући се, договорити се.

Глаголи имају **лица** (прво, друго, треће), **граматички број** (једнину и множину), а **граматички род** (мушки, женски, средњи) имају глаголски придеви и глаголски облици у чији састав улазе глаголски придеви.

**Непроменљиве речи** су: прилози, предлози, везници, речце и узвици. Непроменљиве речи истог гласовног склопа могу да припадају различитим врстама речи. Које је врсте реч сазнајемо тек из реченице. (Пера долази **после**. **После** учитеља, ушао је директор.)

Прилози

**Прилози** су одредбене речи које најчешће стоје уз глаголе, али могу одређивати и при­деве, име­нице и прилоге. Према значењу могу бити: **прилози за место**: овде, онде, напред, на­зад, близу, далеко, горе, доле; **прилози за време**: јуче, данас, сутра, летос, некада; **прилози за начин**: добро, овако, некако, брзо; **прилози за узрок:** зато, стога; **прилози за количину**: мало, много, неколико, веома, врло. Када стоје уз глаголе, прилози су у функцији прилошких одре­даба. (Навести неки пример.) Неки прилози за начин настали су од придева. Такво гра­ђење речи се зове претварање: Тања **тихо** чита. **Људски** ти говорим! Прилози за количину могу да стоје уз именице: Понео је **мало** новца, а купио **много** књига, као и уз прилоге и при­деве: Он је **веома** добро. Он је **врло** занимљив. Када прилози за количину/меру стоје уз име­нице, одређују количину онога што значи именица, а уз прилоге и придеве означавају сте­пен особине исказан тим речима. Прилозису непроменљива врста речи, али неки прилози за начин, место и количину могу се поредити, тј. имају компарацију. Понашају се као придеви, па имају позитив, компаратив и суперлатив: Тања **добро** чита, Марта **боље** од ње, а Сара **нај­­боље**. Тања је **далеко** бацила лопту, Марта **даље**, а Сара **најдаље**. Тања једе **мало** хлеба, Марта **мање**, а Сара **најмање**.

Предлози

**Предлози** (у, на, о, по, при, према, за, ка, на, до, са, кроз, преко, поред, близу...) стоје испред именица и именичких заменица у зависним падежима и ближе одређују значења тих падежа. У овим ситуацијама исказују се различита прилошка значења. Неки предлози су настали од именица претварањем (Иду **пут** мора.).

Везници

**Везници** повезују речи, скупове речи и реченице (независне и зависне) и могу бити прави: да, јер, иако, или и др., који су само везници, и неправи, који су по постанку нека друга врста речи: који, чији и сл. Можемо их поделити и на **напоредне везнике**: 1)саставне (и, па, те, ни, нити); 2) супротне (а, али, него, већ, него); 3) раставне (или); и на **зависне**: да, док, кад, ако, јер, иако, пошто и др.

Речце

**Речце** означавају однос говорника према садржају исказа и често, по постанку, припадају некој другој врсти речи. Према значењу могу се сврстати у више група: **потврдна речца**: да, **одрична речце**: не, нипошто, никако, **упитне речце**: да ли, зар; **повратна речца**: се; **заповедне**: нека, хајде; **супротне**: међутим, пак; **показне**: ево, ето, ено; **модалне (за истицање личног става**): можда, вероватно, наравно, заиста итд.

Узвици

**Узвици** су непроменљиве речи којима се изражавају осећања или се подражавају зву­ко­ви из природе: ајој, хеј, еј, ух, пис, иш итд. Узвици: трас, кврц, бућ, фију и други, којима се опо­нашају звукови из природе, називају се **ономатопејске речи** и служе за грађење стилске фигуре **ономатопеје.**